Pta-tiener deur tuinier en makker beroofArgieffoto ŉ 16-jarige seun van Pretoria is Dinsdag deur die gesin se tuinier en ŉ medepligtige beroof. Konst. Mandlakayise Zwane, polisiewoordvoerder, het aan Maroela Media gesê die voorval het omstreeks 13:30 in Theuns van Niekerkstraat in Wierdapark, Centurion, plaasgevind. “Die seun was na bewering alleen by die huis toe hy ŉ klop aan die buitehek gehoor het. Hy het gaan ondersoek instel en gesien die gesin se voormalige tuinier en nutsman, slegs bekend as William, en ŉ ander man staan by die hek. Die tweede man was nie aan die seun bekend nie en William het hom as ŉ vriend voorgestel,” het Zwane gesê. William het glo vir die seun gesê hulle is daar om die erf skoon te maak. Hy het ook vir die tiener gesê hy is siek en het vir koffie gevra sodat hy “sy pille kan drink”. Die seun het vir die mans koffie gaan maak en na buite geneem om te drink. Hy het intussen met sy ouers op WhatsApp gepraat en gesê William het opgedaag om te kom werk. “Hulle het geantwoord dat hy maar die twee mans kan laat voortgaan.” Die seun is daarna in die huis in waar hy skielik deur die twee mans oorval is. Die onbekende verdagte het die seun met ŉ knipmes gedreig en gesê om saam te werk as hy nie gesteek wil word nie. Hy is gedwing om op die grond te lê, waarna hy met ŉ tou vasgebind is. Die verdagtes het die huis geplunder en gevlug met ŉ Samsung S4-selfoon, ŉ skootrekenaar en ŉ hoek slyper Die mans het ook ŉ haelgeweer, met die reeksnommer 12m1382, uit die kluis gesteel. Die gesteelde eiendom het ŉ geskatte waarde van R20 000. “Die voormalige werker se adres is nie aan die gesin bekend nie en hulle het net sy selfoonnommer.” Die seun is nie tydens die voorval beseer nie. Die Wierdabrug-polisie ondersoek ŉ saak van huisroof. Enigiemand met inligting wat die polisie in hul ondersoek kan bystaan, word versoek om die polisie by 012 685 0008 of 0860 010 111 te bel.